KIRJALLINEN KYSYMYS E-2611/00 esittäjä(t): Jonas Sjöstedt (GUE/NGL) komissiolle. CE-merkityt pyöräilykypärät eivät täytä vaatimuksia.



Virallinen lehti nro 089 E , 20/03/2001 s. 0213 - 0213



KIRJALLINEN KYSYMYS E-2611/00 esittäjä(t): Jonas Sjöstedt (GUE/NGL) komissiolle (1. elokuuta 2000) Aihe: CE-merkityt pyöräilykypärät eivät täytä vaatimuksia Sanomalehti Dagens Nyheter osti kahdeksan CE-merkinnällä varustettua pyöräilykypärää ja antoi ne Ruotsin valtion tutkimuskeskuksen (SP) tutkittavaksi. Puolet kypäristä hylättiin SP:n testissä. Kaikki kypärät läpäisivät iskunvaimennuskokeen, mutta sen jälkeen tehdyssä venytystestissä hylättiin neljä kypärää. Monista kypäristä puuttuivat lisäksi kaikki ruotsinkieliset merkinnät ja tuotetiedot. SP on akkreditoitu testilaboratorio ja hylkäsi siis neljä toiselta akkreditoidulta testilaboratoriolta CE-merkinnän saanutta kypärää. Miten tulokset voivat olla näin erilaisia ja miten mainittu ongelma voitaisiin korjata? Erkki Liikasen komission puolesta antama vastaus (2. lokakuuta 2000) Ruotsin valtakunnallisessa sanomalehdessä Dagens Nyheterissä 3. heinäkuuta 2000 ilmestyneen artikkelin mukaan lehden toimitus tilasi ruotsalaiselta ilmoitetulta laitokselta SP:ltä (Sveriges provnings- och forskningsinstitut) kahdeksan Ruotsissa myytävän pyöräilykypärän testauksen. Neljä näistä CE-merkinnällä varustetuista kypäristä ei läpäissyt venytystestiä kokeissa, jotka suoritettiin pyöräilykypäriä koskevan yhdenmukaistetun eurooppalaisen standardin EN 1078:1997 mukaisesti. Nämä tulokset nostavat esiin kysymyksen ilmoitettujen laitosten testitulosten ja myös menetelmien yhdenmukaisuudesta. Tässä tapauksessa testeistä vastannut henkilö sanoo mainitussa artikkelissa, että hän suoritti iskunvaimennuskokeet sellaisille kypärän kohdille, joita ei mainita standardissa EN 1078:1997 olevassa kyseisen testin kuvauksessa. Hän toteaa myös, että tämä voi selittää sen, että neljä kypärää ei läpäissyt venytystestiä. Ruotsin kuluttajavirasto (Konsumentverket) käsittelee tätä asiaa. Se on ottanut yhteyden kyseisiin valmistajiin ja pyytänyt toimittamaan asiakirjat, jotka osoittavat kypärien vaatimustenmukaisuuden. Näin voidaan tutustua niitä koetuloksia koskeviin teknisiin aineistoihin, joiden perusteella akkreditoidut testilaboratoriot ovat antaneet CE-todistuksen niille neljälle kypärälle, jotka eivät läpäisseet SP:n suorittamaa venytystestiä. Pyöräilykypärät ovat henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetussa neuvoston direktiivissä 89/686/ETY(1) tarkoitettuja henkilönsuojaimia. Tämä direktiivi on uuden lähestymistavan mukainen. Uuden lähestymistavan mukaisiin direktiiveihin perustuvat yhdenmukaistetut eurooppalaiset standardit eivät ole velvoittavia, vaan ne tarjoavat olettaman vaatimustenmukaisuudesta. Tämä koskee Euroopan standardointikomitean (CEN) hyväksymää standardia EN 1078 vuodelta 1997. Se on vain yksi keino vahvistaa, että on noudatettu henkilönsuojaindirektiivin olennaisia vaatimuksia, jotka ovat velvoittavia. Direktiivin 89/686/ETY 7 artiklan nojalla Ruotsin viranomaisten on toteutettava kaikki tarvittavat toimenpiteet sellaisten laitteiden osalta, jotka ovat vaarallisia tai jotka eivät ole vaatimusten mukaisia. Jos viranomaiset katsovat sen tarpeelliseksi, ne voivat myös valittaa standardista EN 1078:1997. Direktiivin 89/696/ETY liitteessä 2 olevien terveyttä ja turvallisuutta koskevien olennaisten vaatimusten kohdassa 1.4 säädetään, että henkilösuojain on varustettava selosteella, joka on laadittu kansallisella kielellä. Tämän velvoittavan säännöksen noudattamista valvovat kansalliset viranomaiset, joiden vastuulla on markkinoiden valvonta. (1) EYVL L 399, 30.12.1989.